**Resident Evil 2** on Capcomin kehittämä ja julkaisema selviytymiskauhupeli. Peli julkaistiin 25. tammikuuta 2019 Microsoft Windowsille, PlayStation 4:lle ja Xbox Onelle. Peli kuuluu *Resident Evil* -pelisarjaan ja se on uusintaversio (engl. *remake*) vuonna 1998 PlayStationille julkaistusta *Resident Evil 2* -pelistä. Capcom on kehitysvaiheen alusta saakka korostanut, ettei uusioversio ole teräväpiirtopäivitys, sillä peli on "rakennettu kokonaan uudelleen". Suurimmat muutokset koskevat visuaalista ilmettä, ohjattavuutta ja pelialueita, mutta joitakin päivityksiä on tehty myös vihollisiin, henkilöhahmoihin sekä tarinan kulkuun. Alkuperäisen *Resident Evil 2* -pelin kamerakulmat olivat lukittuja, kun taas uusioversio on kuvattu kolmannesta persoonasta eli pelaajan on mahdollista nähdä pelialueet yksityiskohtaisemmin.

Peli on ollut arvostelu- ja myyntimenestys, ja sitä on myyty 12,6 miljoonaa kappaletta, mikä tekee siitä *Resident Evil* -pelisarjan toiseksi myydyimmän osan. Seuraavana vuonna Capcom julkaisi toisen uusioversion, *Resident Evil 3:n*.

Pelaaminen
----------

Alokaspoliisi Leon S. Kennedy on toinen pelin pelattavista päähahmoista. Taskulamppu valaisee pelin pääasialliset viholliset, zombit.
Selviytymiskauhupelien ja vanhempien *Resident Evil* -pelien tapaan pelissä on tarkoitus tutkia laajaa pelialuetta, ratkoa pulmia, avata uusia huoneita ja oikoreittejä sekä tarvittaessa taistella vihollisia vastaan. Vastustajat ovat pääasiassa ihmismäisiä zombeja, verenhimoisia koiria sekä erilaisia mutantteja. Etenemistä hankaloittaa myös vaativampi Tyrant-vihollinen, joka ilmestyy pelialueelle epäsäännöllisin väliajoin ja jota ei voi kukistaa voimakeinoin kuin hetkellisesti, mikä pakottaa pelaajan pakenemaan. Osa vihollisista pystyy seurata pelihahmoa ovien läpi toisiin huoneisiin. Mukana on myös erillisiä, haastavampia taisteluosuuksia eli niin kutsuttuja pomovastuksia, joiden kukistamista pelin kulku vaatii. Helpottaakseen selviytymistä pelaaja poimii mukaansa resursseja, kuten ammuksia ja parannusvälineitä, ja samalla etsii juonen etenemisen kannalta välttämättömiä esineitä, kuten erilaisia avaimia.

Vaikka peli hyödyntää *Resident Evil 7: Biohazardissa* esiteltyä RE Engine -pelimoottoria, Capcom ei *Biohazardin* menestyksestä huolimatta alkanut kehittää *Resident Evil 2* -peliä ensimmäisen persoonan kuvakulmalla vaan palasi *Resident Evil 4:ssä* esiteltyyn olan takaa kuvattuun kolmanteen persoonaan. *Resident Evil 2* ei kuitenkaan ole *Resident Evil 4:n* tavoin toimintapainotteinen, sillä pelimaailma tarjoaa selviytymiskauhulle tyypillisesti vain vähän ammuksia ja kannustaa välttämään taistelutilanteita. Pelihahmo voi kantaa aseita ja esineitä mukanaan vain rajoitetusti, ja siksi pelialueella on vanhemmista *Resident Evil* -peleistä tuttuja tavara-arkkuja. Hahmon ylläpitämää tavaratilaa voi kuitenkin laajentaa pelialueelta löytyvillä varusteilla, kuten laukuilla. Myös aseisiin on löydettävissä erilaisia tehostuksia.

*Resident Evil 2:ssa* on alkuperäisen pelin tapaan kaksi pelattavaa hahmoa: Leon S. Kennedy ja Claire Redfield. Molemmilla hahmoilla on omat skenaarionsa, jotka poikkeavat toisistaan esimerkiksi vihollisten sijaintien sekä aseiden ja sivuhahmojen osalta. Ensimmäisen läpipeluun jälkeen peli suosittelee aloittamaan toisella hahmolla niin kutsutun "toisen kierroksen" (engl. *2nd Run*), jossa pelaajan ei esimerkiksi tarvitse ratkoa kaikkia samoja pulmia kuin ensimmäisessä läpipeluussa. Ensimmäisen läpipeluukerran pelaajalle avautuu myös lyhyitä pelattavia episodeja, joissa saadaan lisää tietoa tarinassa kohdatuista sivuhenkilöistä. Episodien läpäisyllä pelaaja voi avata erilaisia palkintoja, kuten konseptitaidetta. Päätarinan läpipeluiden myötä pelaaja voi avata hahmoille uusia asuja.

Pelissä on kolme vaikeusastetta. Helpoimmalla vaikeusasteella tähtääminen on helpompaa, viholliset heikompia ja pelihahmon parantuminen nopeampaa. Keskivaikealla asteella viholliset ovat vahvempia, ja hahmon kuntopisteet palautuvat vain parannustarvikkeilla. Kummallakin vaikeusteella pelaaja voi käyttää tallentamiseen pelialueelta löytyviä kirjoituskoneita, ja tietyissä kohdissa, kuten ennen pomovastuksia, peli tallentaa automaattisesti. Haastavimmalla hardcore-asteella viholliset ovat hyvin kestäviä ja tallennussysteemi vastaa alkuperäistä peliä – tallennuksien määrä on rajallinen ja riippuu pelaajan löytämistä mustenauhoista.

Tarina
------

### Asetelma

Kaksi kuukautta ensimmäisen *Resident Evil* -pelin tapahtumien jälkeen Yhdysvaltain Keskilännessä sijaitsevassa Raccoon Cityn kaupungissa puhkeaa T-virusepidemia, jonka seurauksena lähes kaikki asukkaat muuttuvat zombeiksi. Kaupunkiin työn perässä juuri saapuva alokaspoliisi Leon S. Kennedy kohtaa veljeään etsivän nuoren Claire Redfieldin. Kaksikko päättää etsiä turvaa paikalliselta poliisiasemalta, mutta päätyvät tahtomattaan erilleen kaaoksen valtaamassa kaupungissa ja pakotietä etsiessään he kohtaavat erilaisia sivuhahmoja.

### Hahmot ja maailma

Pelin alkuasetelmassa pelattavat päähahmot ovat Leon S. Kennedy ja Claire Redfield, joille *Resident Evil 2* on tarinallinen ensiesiintyminen, eikä heillä ole osuutta edellisen pelin tapahtumiin. Hiljalleen Leon ja Claire alkavat kuitenkin saada selville tapahtumien syitä ja löytävät epidemian yhteyksiä Umbrella-biolääkeyhtiöön. Zombien lisäksi Leonin ja Clairen henkeä uhkaa voimakas T-00, Umbrellan bioase, joka on lähetetty kaupunkiin tuhoamaan eloonjääneet. Ensiesiintymisensä tekee myös salaperäinen Ada Wong, joka alun yhteistyöhaluttomuuden jälkeen alkaa syventää suhdettaan Leoniin ja joka pelisarjan edetessä aletaan tuntea femme fatalena. Poliisiasemalla työskentelevä Marvin on yksi harvoista eloonjääneistä, ja hän kannustaa päähenkilöitä etsimään pakotietä. Vanhempansa kadottanut Sherry Birkin on nuori tyttö, joka piileskelee yksin kaupungin kauhuilta, kunnes hän alkaa saada turvaa tapaamaltaan Clairelta. Sekä Adalla että Sherryllä on päätarinan aikana omat lyhyehköt osuutensa, jolloin heistä tulee pelattavia hahmoja. Tarinan antagonisti on tohtori William Birkin, joka virukselle altistuttuaan on alkanut mutatoitua ja raivata kaiken tieltään. Tämän vaimo Annette on osa Ada Wongin suorittamaa onnettomuustutkintaa, ja yhteenotot hahmojen välillä muodostuvat väistämättömiksi. Poliisipäällikkö Irons on voimakassanainen konna, jolta Claire joutuu suojelemaan Sherryä.

Vaikka peli sijoittuu Raccoon Cityyn, pelimaailma ei käytännössä keskity itse kaupunkiin vaan poliisiasemaan ja sen lähiympäristöön sekä kaupungin alle rakennettuun salaiseen laboratorioon. Kaupunki ja sen kokema tuho esitellään tarkemmin jatko-osassa *Resident Evil 3*.

### Juoni

Suuri osan pelin tapahtumista sijoittuu Raccoon Cityn poliisiasemalle, jossa ratkotaan pulmia ja tutkitaan erilaisia huoneita. Kuvassa toinen pelattava päähahmo Claire Redfield.
Poliisiasemalla Claire saa tietää, että hänen veljensä Chris Redfield on lähtenyt Eurooppaan kukistamaan lääkeyhtiö Umbrellaa, jonka uskotaan olevan vastuussa epidemiasta. Etsiessään pakotietä Claire kohtaa Sherry-nimisen tytön, joka kertoo piileskelevänsä suurikokoiselta hirviöltä. Claire yrittää auttaa tyttöä löytämään äitinsä. Hän saa selville, että Umbrella-yhtiö on lahjonut poliisipäällikkö Brian Ironsia suorittaakseen kokeita orpolapsilla ja rakentaakseen kaupungin alle laboratorion. Sherryä jahtaava mutantti tappaa poliisipäällikön, ja Claire sekä Sherry pakenevat kaupungin viemäriverkostoon.

Claire kohtaa Sherryn äidin, Annette Birkinin. Tämä paljastaa, että Sherryä jahtaava mutantti on tämän William-isä, joka on altistunut T-virusta vaarallisemmalle G-virukselle. Annette kertoo heidän työskennelleen yhdessä Umbrellan maanalaisessa laboratoriossa, kunnes yhtiö sai tietää Williamin aikoneen myydä G-viruksen Yhdysvaltain asevoimille. Umbrella lähetti erikoisjoukon ottamaan viruksen haltuunsa, mutta haavoituttuaan tulitaistelussa William pisti virusta itseensä. Mutatoitunut William kävi kamppailuun Umbrella-kommandojen kanssa, ja taistelun aikana virusampullit hajosivat ja levittäytyivät rottien mukana kaupunkiin. Annette tajuaa Sherryn altistuneen G-virukselle ja alkaa tehdä Clairen kanssa yhteistyötä pelastaakseen tyttärensä. He laskeutuvat laboratorioon ja pääsevät käsiksi vastalääkkeeseen.

Leon tapaa Ada Wongin, joka kertoo olevansa onnettomuutta tutkiva FBI-agentti. Leon vakuuttaa Adan siitä, että heidän tulisi tehdä yhteistyötä löytääkseen G-virusnäytteen, joka asettaisi Umbrellan vastuuseen tapahtumista. Kaksikko etenee viemäriverkostoa pitkin kohti laboratoriota, kunnes tuntematon nainen ampuu Adaa kohti ja Leon syöksyy luodin eteen. Ada seuraa ampujaa ja saa selville, että tämä on William Birkinin vaimo. Ada epäilee, että Annette on surmannut miehensä ja yrittää saada kunnian G-viruksesta itselleen. Takaa-ajon päätteeksi Annette yrittää tappaa Adan, mutta onnistuu lopulta vain haavoittamaan tätä. Ampumavälikohtauksesta tokeneva Leon saapuu pelastamaan Adan, ja matkalla kohti laboratoriota pari tajuaa omaavansa tunteita toisiaan kohtaan.

Leon löytää virusnäytteen, mutta Annette varoittaa Adan olevan todellisuudessa vakooja, joka aikoo myydä G-viruksen parhaiten tarjoavalle ostajalle. Ada myöntää petoksensa, mutta ei pysty ampumaan Leonia saadakseen tältä näytteen. Annette ampuu Adaa olkapäähän, ja tämä putoaa alas sillalta laboratorion syvyyksiin. Myös virusnäyte putoaa alas Leonin yrittäessä pelastaa Adaa. Annette itse menehtyy Williamin kanssa käydyssä yhteenotossa saamiinsa haavoihin. Itsetuhojärjestelmän käynnistyessä Leon yrittää tavoittaa hätäjunan ja paeta Clairen kanssa, mutta joutuu bioase T-00:n hyökkäyksen kohteeksi. Leonin tietämättä Ada on selvinnyt sillalta putoamisesta ja järjestää taisteluun raketinheittimen, jolla Leon onnistuu tuhoamaan T-00:n.

Tunnistamattomaksi mutatoitunut William uhkaa estää Leonin ja Clairen pakomatkan, mutta he onnistuvat kukistamaan Birkinin ja pakenemaan Sherryn kanssa hätäjunalla ennen laboratorion räjähdystä.

Kehitys
-------

Capcom ilmaisi kiinnostuksensa uuteen *Resident Evil 2* -peliin jo vuonna 2002, kun ensimmäisen pelin uusi versio osoittautui menestykseksi. Tuotanto ei kuitenkaan käynnistynyt tuottaja Shinji Mikamin halutessa pitää kehitystyön *Resident Evil 4* -projektissa. Alkuperäisen pelin ohjaaja Hideki Kamiya on kertonut painostaneensa Capcomia uuden *Resident Evil 2:n* tuotantoon vuosien ajan. *Resident Evil 2* -projekti julkistettiin elokuussa 2015.

|  |  |  |
| --- | --- | --- |
| "| Kiitos uskomattomasta intohimostanne ja tuestanne. Projekti on vihdoin hyväksytty kehitysvaiheeseen. -- Olette vuosikausia toivoneet meiltä *Resident Evil 2*:n uusioversiota, emmekä ole siihen pystyneet ennen tätä hetkeä. Teemme parhaamme ottaaksemme vastaan palautetta ja tarjotaksemme sen pelikokemuksen, jota olette odottaneet. | "|
| **– Tuottaja Yoshiaki Hirabyashin viesti pelisarjan faneille elokuussa 2015. Hirabyashilla oli yllään t-paita, jossa luki "ME TEEMME SEN!"** |

Trailer ja kymmenminuuttista pelikuvaa esiteltiin E3-messuilla kesäkuussa 2018. Esittely otettiin hyvin vastaan, ja Leon S. Kennedyn esiintyminen trailerissa synnytti kuuluvat suosionosoitukset. Pelikuvan perusteella peliä kutsuttiin uudenlaiseksi ja rohkeaksi, mutta silti alkuperäismateriaalia kunnioittavaksi *Resident Evil* -peliksi, ja sen koettiin nostavan rimaa pelien uusioversioille. Capcomin tuotepäällikkö Mike Lunn kuitenkin totesi, ettei peliä varsinaisesti markkinoida uusioversiona, vaan uutena pelinä, jossa myös alkuperäisen *Resident Evil 2* -pelin fanit voivat päästä ratkomaan uusia pulmia ja nauttimaan uudenlaisista pelokkeista.

Pelin ohjelmoinnin, liikkeenkaappauksen ja muun kehitystyön parissa työskenteli yli 800 ihmistä. Kehittäjätiimi pyrki modernisoimaan pelin kauhuelementtejä ja loittonemaan hieman alkuperäisestä tunnelmasta. *Resident Evil* oli aikanaan saanut inspiraatiota George A. Romeron zombielokuvista, jotka voivat tuottaja Tsuyoshi Kandan mukaan olla nykypäivänä ennemmin hauskoja kuin pelottavia. Kanda totesi, että zombikauhun luominen on 1990-luvun jälkeen muuttunut huomattavasti haastavammaksi, sillä zombit ovat yleistyneet mediassa ja muuttuneet yleisölle hyvin tutuksi elementiksi.

### Ääninäyttelijät

Alkuperäisen *Resident Evil 2:n* englanninkieliset ääninäyttelijät eivät uusineet roolejaan uusioversiossa. Claire Redfieldiä viidessä *Resident Evil* -pelissä näytellyt Alyson Court kertoi saaneensa tarjouksen rooliin ja olleensa suostuvainen, mutta lopulta ääninäyttelijä valittiin kuitenkin näyttelijäinliitto ACTRA:n ulkopuolelta. Hän korosti, ettei Capcomin päätös ollut yhteydessä vuosina 2016–2017 tapahtuneeseen ääninäyttelijöiden lakkoon, sillä päätös uusista näyttelijöistä tehtiin jo ennen lakkoa. Court kutsui tapahtunutta epäkunnioittavaksi faneja kohtaan, ja mediassa sitä kutsuttiin taloudellisista syistä tehdyksi "kylmäksi Hollywood-tempuksi". Leon S. Kennedyä aikaisemmin ääninäytellyt Matthew Mercer kertoi kokeneensa saman kuin Court. Ada Wongia kahdessa pelissä näytellyt Courtenay Taylor totesi, ettei myöskään ole mukana projektissa, mutta kertoi pitäneensä kovasti Adan ääninäyttelemisestä ja ryhtyvänsä siihen mieluusti uudelleen.

Pelin tuottaja Yoshiaki Hirabayashi kertoi kehitysvaiheen aikana, että ääninäyttelijöiden uusiminen oli luova päätös.

> »Olemme hahmotelleet nämä henkilöt uudelleen, ja vaikka kunnioitammekin alkuperäisiä ääninäyttelijöitä, jokaisen tarinan ja hahmojen uudistamiseen johtavan päätöksen lähtökohta on niiden uudelleen hahmottaminen. Tämä ei koske pelkästään sitä, miltä hahmot näyttävät, vaan myös sitä, miltä ne kuulostavat. Lopullinen päätöksemme oli siis löytää näyttelijäkokoonpano, joka mielestämme sopisi parhaiten tähän uudenlaiseen kokemukseen.»   
> (Yoshiaki Hirabayashi)
> 
> 

Pelin mainosrekvisiittaa E3 2018 -messuilla.
Clairen ääninäyttelijäksi valittiin Stephanie Panisello, ja hahmon kasvojen pohjana toimii ammattimalli Jordan Mcewen. Leon S. Kennedyn kasvot pohjautuvat malli Eduard Badalutaan, ja hahmoa ääninäyttelee Nick Apostolides. Ada Wongin ääni- ja liikenäyttelijä on Jolene Andersen, joka on aiemmin liikenäytellyt Adaa animaatioelokuvassa *Resident Evil: Damnation*. Kasvojen liikkeet tallennettiin jo vuonna 2017.

#### Rooliluettelo

| Näyttelijä |   | Rooli |
| --- | --- | --- |
|  Nick Apostolides  | … |  Leon S. Kennedy
  |
|  Stephanie Panisello  | … |  Claire Redfield
  |
|  Jolene Andersen  | … |  Ada Wong
  |
|  Eliza Pryor  | … |  Sherry Birkin
  |
|  Christopher Mychael Watson  | … |  Marvin Branagh
  |
|  Sid Carton  | … |  poliisipäällikkö Brian Irons
  |
|  Karen Strassman  | … |  Annette Birkin
  |
|  Terence J. Rotolo  | … |  William Birkin
  |

### Julkaisu

Pelistä julkaistiin 11. tammikuuta 2019 1-Shot Demo -niminen esittely, jota pystyi pelaamaan vain puoli tuntia. Demoa ladattiin yli kolme miljoonaa kertaa. Lopullinen peli julkaistiin 25. tammikuuta Microsoft Windowsille, PlayStation 4:lle ja Xbox Onelle. Pelistä julkaistiin myös Deluxe Edition -erikoisversio, joka sisältää pelihahmoille erilaisia asukokonaisuuksia, pelisarjasta tutun hahmon Albert Weskerin käyttämän Samurai Edge -pistoolin pelissä käytettäväksi käsiaseeksi sekä Soundtrack Swap -ominaisuuden, joka vaihtaa pelissä kuultavan ääniraidan alkuperäisen *Resident Evil 2:n* kappaleisiin. PlayStation 4:lle ja Xbox Onelle julkaistu, noin 200 dollarin arvoinen Collector’s Edition tarjosi Deluxe Edition -sisällön lisäksi myös Leon S. Kennedy -figuurin, taidekirjan, digitaalisen ääniraidan sekä julisteen.

Peli tukee PlayStation 4 Pro- ja Xbox One X -tehostuksia, jotka mahdollistavat 4K-kuvan tai vaihtoehtoisesti 60 FPS:n kuvataajuuden.

### Musiikki

Pelin alkuperäisen musiikin ovat säveltäneet Shusaku Uchiyama, Zhenlan Kang, Kentaro Nakashima, Tadayoshi Makino ja Masami Ueda. Pelin ääniraitaa on kritisoitu siitä, ettei se muistuta juuri yhtään alkuperäisen *Resident Evil 2* -pelin musiikkia. Tämän on arvioitu johtuvan siitä, ettei säveltäjillä ole välttämättä ollut oikeutta kopioida kaikkia alkuperäisiä kappaleita covereina. On toki mahdollista, että pelin ohjaaja tai säveltäjät itse ovat päättäneet viedä ääniraitaa tarkoituksellisesti uudenlaiseen suuntaan. Capcom on lisännyt maksulliseksi lisäsisällöksi peliin Soundtrack Swap -ominaisuuden, joka vaihtaa pelissä kuultavan ääniraidan alkuperäisiin vuoden 1998 kappaleisiin.

| *Resident Evil 2*:n alkuperäinen soundtrack |
| --- |
| Nro | Nimi | Sävel | Kesto |  |
| 1. | "Saudade" | Cody Matthew Johnson, Shim | 4.18 |
| 2. | "The Beginning" | Shusaku Uchiyama | 2.45 |
| 3. | "What’s Going On?" | Zhenlan Kang | 4.15 |
| 4. | "The Beginning of Fear" | Shusaku Uchiyama | 3.43 |
| 5. | "Leon and Claire Meet" | Tadayoshi Makino | 1.00 |
| 6. | "Memento" | Shusaku Uchiyama | 1.03 |
| 7. | "Accident" | Tadayoshi Makino | 2.34 |
| 8. | "Raccoon City" | Masami Ueda | 3.30 |
| 9. | "R.P.D Hall" | Masami Ueda | 3.29 |
| 10. | "Fear Again" | Shusaku Uchiyama | 2.12 |
| 11. | "Save Room" | Masami Ueda | 0.41 |
| 12. | "Den" | Shusaku Uchiyama | 1.52 |
| 13. | "Strange Realm" | Shusaku Uchiyama | 2.44 |
| 14. | "Raid" | Shusaku Uchiyama | 1.33 |
| 15. | "Parting with Marvin" | Zhenlan Kang | 1.30 |
| 16. | "Secret Hope" | Shusaku Uchiyama | 1.17 |
| 17. | "Absurd Advent" | Shusaku Uchiyama | 3.04 |
| 18. | "The Jail" | Shusaku Uchiyama | 2.55 |
| 19. | "Police Station Basement" | Shusaku Uchiyama | 7.27 |
| 20. | "Cerberus" | Shusaku Uchiyama | 2.02 |
| 21. | "As One Desires" | Shusaku Uchiyama | 2.02 |
| 22. | "Black Impact" | Zhenlan Kang | 3.30 |
| 23. | "Escape" | Shusaku Uchiyama | 3.21 |
| 24. | "Conflagration" | Zhenlan Kang | 1.44 |
| 25. | "ConflagrationII" | Zhenlan Kang | 1.45 |
| 26. | "Find a Way Out" | Shusaku Uchiyama | 2.40 |
| 27. | "Hide & Seek" | Shusaku Uchiyama | 3.22 |
| 28. | "What They Became" | Shusaku Uchiyama | 2.44 |
| 29. | "The Straight and Winding" | Shusaku Uchiyama | 2.52 |
| 30. | "Scrap Heap" | Shusaku Uchiyama | 2.32 |
| 31. | "Panic" | Zhenlan Kang | 1.47 |
| 32. | "Reliving the Present" | Tadayoshi Makino | 3.23 |
| 33. | "In the Cable Car" | Tadayoshi Makino | 1.34 |
| 34. | "Lab of the Damned" | Zhenlan Kang | 3.18 |
| 35. | "Center of Desire" | Shusaku Uchiyama | 2.39 |
| 36. | "Ivy" | Shusaku Uchiyama | 2.58 |
| 37. | "Under the Plant" | Shusaku Uchiyama | 2.51 |
| 38. | "Third Demise" | Tadayoshi Makino | 4.13 |
| 39. | "A Treatment for Sherry" | Yuichi Tsuchiya | 3.06 |
| 40. | "Betrayal and Death" | Tadayoshi Makino | 2.42 |
| 41. | "Regrets" | Shusaku Uchiyama | 2.42 |
| 42. | "Collapse" | Kentaro Nakajima | 2.51 |
| 43. | "Last Judgment" | Kentaro Nakajima | 3.25 |
| 44. | "Expansion" | Zhenlan Kang | 3.17 |
| 45. | "Mournful Pursuit" | Zhenlan Kang | 3.58 |
| 46. | "Ending" | Tadayoshi Makino | 1.10 |
| 47. | "Fifth Generation" | Tadayoshi Makino | 1.58 |
| 48. | "Another End" | Shusaku Uchiyama | 0.56 |
| 49. | "The Last Moment" | Shusaku Uchiyama | 0.51 |
| 50. | "Credits" | Masami Ueda | 3.22 |
| 51. | "Consequence" | Shusaku Uchiyama | 3.30 |
| 52. | "Save Room (Model Screen)" | Masami Ueda | 2.09 |
| 53. | "Looming Dread" | Kentaro Nakajima | 2.06 |
| 54. | "Tofu on Fire" | Shotaro Nakayama, Taishuke Fujisawa | 3.37 |
| 55. | "The Rain of Mourning" | Masahiro Ohki | 4.20 |
| 56. | "Run, Kathy, Run" | Shusaku Uchiyama | 5.01 |
| 57. | "The March to Survive" | Manami Ogura | 4.44 |
| 58. | "Grim Struggle" | Shusaku Uchiyama | 13.08 |
| 59. | "In Search of Lost Time" | Shusaku Uchiyama | 3.24 |

Vastaanotto
-----------

*Resident Evil 2* on saanut runsaasti kehuja. Sen on sanottu edustavan alkuperäistä selviytymiskauhua, jossa viholliset ovat kestäviä ja resursseja on vähän. Myös rajoitetun tavaratilan on koettu edustavan lajityyppiä.

Tunnelmallinen valaistus, grafiikka, ahtaat pelialueet ja "selkäpiitä karmiva" äänisuunnittelu ovat keränneet kehuja. Hahmojen kasvoanimaatiot ovat saaneet hyvää palautetta. Taistelutilanteita on koettu elävöittävän se, että zombit silpoutuvat erilaisilla tavoilla saadessaan vahinkoa. Kehuja on saanut myös Tyrant- eli T-00-vihollinen, joka seuraa pelaajaa ympäri pelialuetta. IGN vertasi "pysäyttämättömän" Tyrantin läsnäoloa Jason Voorheesin ja Michael Myersin kaltaisiin kauhuelokuvien hahmoihin.

Muropaketin Henrik Savonen kuvaili peliä "täydelliseksi esimerkiksi siitä, kuinka videopelien uusioversioita tulisi toteuttaa". Game Revolutionin James Faulkner kehui pelin vangitsevan alkuperäisen trilogian tunnelman ja ottaneen mukaan hyviä ominaisuuksia myös myöhemmistä *Resident Evil* -peleistä. Game Revolutionin lisäksi myös USgamer listasi *Resident Evil 2:n* pelisarjansa parhaaksi osaksi. Tilt kutsui peliä täysosumaksi, joka ei ole panostanut pelkkään ulkoasuun vaan onnistunut luomaan "täysin uudenlaisen pelin tutulla tarinalla".

> »Mikä sitten on ikonisen selviytymiskauhun takana? Ahtaat käytävät, jatkuva pimeys, epäkuolleiden korina ja tarvikkeiden jatkuva puute. Heitetään joukkoon vielä karuakin karummat gore-efektit ja piinaavan upea äänimaailma, niin kauhujen keitos on valmis.»   
> (Tiltin arvostelija Samu Turkia)
> 
> 

Ääninäyttelyä ja käsikirjoitusta on kuitenkin kutsuttu välttäväksi, ja pelimaailmassa ratkottavia pulmia on kritisoitu kekseliäisyyden puutteesta. Sekä IGN että *Pelaaja* ovat huomauttaneet siitä, että toisella hahmolla alotettu "2nd Run" -pelikierros ei eroa ensimmäisestä läpipeluusta kokonaisvaltaisesti ja toistaa tiettyjä ensimmäisen kierroksen elementtejä.

### Myynti

Tammikuun 2019 loppuun mennessä peliä oli myyty kolme miljoonaa kappaletta. Helmikuun loppuun mennessä myynti oli ylittänyt neljä miljoonaa. Jakelupalvelu Steamissa peli nousi Capcomin toiseksi menestyneimmäksi nimikkeeksi edellisvuotisen *Monster Hunter: Worldin* jälkeen. Joulukuun 2020 loppuun mennessä peliä oli myyty yli 7,8 miljoonaa kappaletta. Heinäkuussa 2022 Capcom ilmoitti, että peliä on myyty kymmenen miljoonaa kappaletta. Elokuussa 2023 myynti oli ylittänyt 12,6 miljoonaa kappaletta, mikä teki siitä toiseksi myydyimmän *Resident Evil* -pelin *Resident Evil 5:n* (2009) jälkeen.

### Palkinnot ja ehdokkuudet

| Vuosi | Palkinto | Kategoria | Lopputulos | Lähde |
| --- | --- | --- | --- | --- |
| 2018 | Game Critics Awards | Best of Show | Voitto |  |
| Best Console Game | Ehdokkuus |
| Best Action/Adventure Game | Ehdokkuus |
| 2019 | Japan Game Awards | Award for Excellence | Voitto |  |
| Golden Joystick Awards | Best Audio | Voitto |  |
| Ultimate Game of the Year | Voitto |
| Hollywood Music in Media Awards | Original Song – Video Game ("Saudade") | Voitto |  |
| The Game Awards 2019 | Game of the Year | Ehdokkuus |  |
| Best Game Direction | Ehdokkuus |
| Best Audio Design | Ehdokkuus |
| Best Action/Adventure Game | Ehdokkuus |
| 2020 | New York Game Awards | Big Apple Award for Best Game of the Year | Ehdokkuus |  |
| Freedom Tower Award for Best Remake | Voitto |
| 23rd Annual D.I.C.E. Awards | Adventure Game of the Year | Ehdokkuus |  |
| Outstanding Achievement in Audio Design | Ehdokkuus |
| Outstanding Achievement in Art Direction | Ehdokkuus |
| NAVGTR Awards | Game of the Year | Ehdokkuus |  |
| Direction in a Game Cinema | Ehdokkuus |
| Game, Classic Revival | Voitto |
| Sound Editing in a Game Cinema | Ehdokkuus |
| SXSW Gaming Awards | Excellence in SFX | Ehdokkuus |  |
| Famitsu Dengeki Game Awards 2019 | Best Action Adventure Game | Ehdokkuus |  |
| 18th Annual G.A.N.G. Awards | Best Original Song ("Saudade") | Ehdokkuus |  |

Lähteet
-------

1. 1 2  Resident Evil 2 (2019) *Playstation*. Sony Interactive Entertainment LLC. Viitattu 16.3.2020. (englanniksi)
2. ↑  Saarenoja, Panu: Resident Evil 2 ja Devil May Cry 5 ovat alkuvuoden hehkutetuimpia pelejä – tällaiset henkilöt työskentelivät niiden takana *Eurogamer*.  8.3.2019. Viitattu 10.4.2019. (suomeksi)
3. 1 2  Battaglia, Alex: Resident Evil 2 Remake takes Capcom's RE engine to the next level *Eurogamer*.  15.1.2019. Viitattu 14.4.2019. (englanniksi)
4. 1 2 3 4  Savonen, Henrik: Resident Evil 2:n odotettu uusioversio esiteltiin – julkaisu tammikuussa  12.6.2018. Tilt. Viitattu 10.4.2019. (suomeksi)
5. 1 2 3 4 5  Turkia, Samu: Pelkotilojen perusteellinen parannus – arvostelussa Resident Evil 2 Remake  28.2.2019. Tilt. Viitattu 14.4.2019. (suomeksi)
6. ↑  Resident Evil 2 *ESRB*. Viitattu 14.4.2019. (englanniksi)
7. ↑  Saed, Sherif: Resident Evil 2 Remake is built from the ground up, not a remaster – Capcom *VG247*.  3.12.2015. Viitattu 10.4.2019. (englanniksi)
8. 1 2 3 4 5  Yaden, Joseph: 21 Years Has Done a Lot for Resident Evil 2, so Come See Its Differences *PlayStation LifeStyle*.  30.1.2019. Viitattu 15.4.2019. (englanniksi)
9. 1 2  Gerblick, Jordan: Resident Evil 2 Remake Story Won’t Be Exactly the Same *Game Rant*.  heinäkuu 2019. Viitattu 15.4.2019. (englanniksi)
10. 1 2  Hirsilä, Markus: Uusiksi tehty Resident Evil 2 myynyt enemmän kuin Resident Evil 7 *Gamereactor*.  4.8.2023. Viitattu 6.8.2023.
11. ↑  Saarenoja, Panu: Resident Evil 3 palaa huhtikuussa! Katso ensitraileri ja valmistaudu myös moninpeliin *Pelaaja*.  10.2.2019. Viitattu 17.4.2020. (suomeksi)
12. ↑  Cooper, Dalton: Resident Evil 2 Review *Game Rant*.  tammikuu 2019. Viitattu 15.4.2019. (englanniksi)
13. ↑  Resident Evil 2 Remake All Enemies List *GameWith*. Viitattu 15.4.2019. (englanniksi)
14. ↑  Cooper, Dalton: Resident Evil 2: Can You Stop Mr. X? *Game Rant*.  tammikuu 2019. Viitattu 15.4.2019.
15. 1 2 3  Stuart, Keith: Resident Evil 2 review – genre-defining horror, loaded with dread  22.1.2019. The Guardian. Viitattu 10.4.2019. (englanniksi)
16. 1 2 3 4 5 6  Savonen, Henrik: Arvostelu: Viiden tähden Resident Evil 2 sai viiden tähden uudelleenjulkaisun  5.2.2019. Muropaketti. Viitattu 10.4.2019. (suomeksi)
17. 1 2 3 4 5  Hoggins, Tom: Resident Evil 2 remake review: Survival horror perfection  22.1.2019. The Telegraph. Viitattu 10.4.2019. (englanniksi)
18. 1 2 3 4  Faulkner, Jason: Resident Evil 2 remake review: The perfect Resi game?  22.1.2019. Game Revolution. Viitattu 10.4.2019. (englanniksi)
19. ↑  Lehtonen, Miikka: Resident Evil 2 *V2*.  25.1.2019. Viitattu 10.4.2019. (suomeksi)
20. 1 2 3 4 5 6  Laukka, Henrik: Täydellisyyttä hipovaa selviytymiskauhua - Arvostelussa Resident Evil 2 Remake (PS4)  26.1.2019. Voice. Viitattu 10.4.2019. (suomeksi)
21. ↑  Parkin, Jeffrey: Resident Evil 2 guide: Should I play as Leon or Claire? *Polygon*.  25.1.2019. Viitattu 15.4.2019. (englanniksi)
22. 1 2 3  Khan, Danial: What’s the difference between Resident Evil 2 Difficulty Modes? Assisted, Standard and Hardcore explained  23.1.2019. Gearnuke.  Arkistoitu 10.4.2019. Viitattu 10.4.2019. (englanniksi)
23. 1 2 3 4 5 6 7 8  Hatfield, Daemon: Resident Evil 2 Remake Review  22.1.2019. IGN. Viitattu 10.4.2019. (englanniksi)
24. ↑  Faulkner, Jason: Resident Evil 2 remake had multiple Tyrants, that’s why Mr. X was everywhere *Game Revolution*.  4.2.2019. Viitattu 15.4.2019.
25. ↑  Crigger, Lara: Resident Evil's Second Sex *Escapist Magazine*.  8.5.2008. Viitattu 17.4.2019. (englanniksi)
26. ↑  Marvin Branagh *IGN*.  31.1.2019. Viitattu 17.4.2019. (englanniksi)
27. 1 2  Fernandes, Ricky D: ‘Resident Evil 2’ Bosses are Among the Most Iconic Villains *Goomba Stomp*.  9.2.2019. Viitattu 17.4.2019. (englanniksi)
28. ↑  Tieryas, Peter: The Creepiest Part Of Resident Evil 2 Didn’t Involve Zombies *Kotaku*.  8.2.2019. Viitattu 17.4.2019. (englanniksi)
29. 1 2 3  Oloman, Jordan: Resident Evil 2 Remake endings explained: the differences between the Claire and Leon campaign  7.2.2019. PC Games news. Viitattu 15.4.2019. (englanniksi)
30. ↑  McWhertor, Michael: Original Resident Evil 2 director says he pestered Capcom for a remake *Polygon*.  20.6.2018. Viitattu 10.4.2019. (englanniksi)
31. 1 2  Senior, Tom: Resident Evil 2 Remake is in development  12.8.2015. PC Gamer. Viitattu 14.4.2019. (englanniksi)
32. ↑  Hirsilä, Markus: Resident Evil 2:n pelikuvaa esillä E3-messuilla  13.6.2018. Gamereactor. Viitattu 10.4.2019.
33. ↑  EMT: Resident Evil 2 E3 Crowd Reaction! - E3 Experience 2018  11.6.2018. Youtube. Viitattu 14.4.2019.
34. ↑  Donaldson, Alex: Resident Evil 2 hands-on: a new standard for remaking and preserving all-time classics  15.6.2018. VG247. Viitattu 14.4.2019.
35. ↑  Strickland, Derek: Resident Evil 2 Remake being made by 800 developers  22.11.2018. Tweaktown. Viitattu 17.4.2019.
36. 1 2 3  Plante, Chris: How Capcom updated Resident Evil 2 for 2019  8.10.2018. Polygon. Viitattu 10.4.2019. (englanniksi)
37. 1 2  Skrebels, Joe: Resident Evil 2 Remake: Original Voice Actors Being Replaced  22.6.2017. IGN. Viitattu 17.4.2019. (englanniksi)
38. 1 2 3  Resident Evil 2 -ääninäyttelijät eivät uusi roolejaan – lokalisaatiofirma teki kylmät  22.6.2017. Respawn. Viitattu 17.4.2019. (suomeksi)
39. 1 2  Walker, Richard: Resident Evil 2 Remake Won't Feature Claire, Leon and Ada Voice Actors  22.6.2017. Xbox Achievements. Viitattu 17.4.2019. (englanniksi)
40. ↑  Whalen, Andrew: ‘Resident Evil 2' Voice Actors: Who Are Leon, Claire and Marvin in the ‘RE2’ Remake?  25.1.2019. Newsweek. Viitattu 17.4.2019. (suomeksi)
41. 1 2 3 4 5 6 7 8  Tucker, Kevin: Voice actors and cast in Resident Evil 2 remake  25.1.2019. Shacknews. Viitattu 17.4.2019. (englanniksi)
42. ↑  Jordan Mcewen Famous Birthdays. Viitattu 17.4.2019. (englanniksi)
43. 1 2 3  Hurley, Leon: Meet the real faces behind Resident Evil 2 Remake's Leon, Claire and Marvin  24.1.2019. GamesRadar. Viitattu 17.4.2019. (englanniksi)
44. ↑  Eduard Badaluta Models. Viitattu 17.4.2019. (englanniksi)
45. ↑  Resident Evil: Damnation Reviews Rotten Tomatoes. Viitattu 17.4.2019. (englanniksi)
46. ↑  Moilanen, Jukka: Resident Evil 2:n uusioversio saa puolen tunnin mittaisen demon, jota saa yrittää vain kerran  9.1.2019. Pelaajalehti. Viitattu 10.4.2019. (suomeksi)
47. ↑  Watts, Steve: Resident Evil 2 1-Shot Demo Is Out Now  12.1.2019. GameSpot. Viitattu 10.4.2019. (englanniksi)
48. ↑  Reeves, Brianna: Resident Evil 2’s 1-Shot Demo Reaches 3 Million Downloads Worldwide  22.1.2019. PlayStation LifeStyle. Viitattu 14.4.2019. (englanniksi)
49. ↑  RESIDENT EVIL 2 Deluxe Edition PlayStation Store. Viitattu 14.4.2019. (englanniksi)
50. 1 2 3 4 5  Gervais, Jay: Resident Evil 2 Official Soundtrack Details Emerge  24.1.2019. Dead Entertainment. Viitattu 14.4.2019. (englanniksi)
51. ↑  Bankhurst, Adam: $200 Resident Evil 2 Remake Collector's Edition Includes Leon Kennedy Figure, RPD Blueprints  20.7.2018. IGN. Viitattu 14.4.2019. (englanniksi)
52. ↑  Cryer, Hirun: Resident Evil 2 Review Roundup - Release Date, Demo, PC System Specs - Everything we Know  22.1.2019. USgamer.  Arkistoitu 24.1.2019. Viitattu 10.4.2019. (englanniksi)
53. 1 2  Resident Evil 2 Original Soundtrack *Spotify*. Viitattu 14.4.2019. (englanniksi)
54. ↑  BIOHAZARD RE:2 ORIGINAL SOUNDTRACK Vgmdb. Viitattu 17.4.2019. (englanniksi)
55. ↑  Resident Evil 2 *Metacritic*. Viitattu 10.4.2019. (englanniksi)
56. ↑  Resident Evil 2 *Metacritic*. Viitattu 10.4.2019. (englanniksi)
57. ↑  Resident Evil 2 *Metacritic*. Viitattu 10.4.2019. (englanniksi)
58. 1 2  Patterson, Mollie L: Resident Evil 2 review  22.1.2019. EGM. Viitattu 10.4.2019. (englanniksi)
59. ↑  Reeves, Ben: Resident Evil 2 *Game Informer*.  22.1.2019. Viitattu 10.4.2019. (englanniksi)
60. ↑  Woodhouse, Roy: Resident Evil 2 *Gamereactor*.  22.1.2019. Viitattu 10.4.2019. (englanniksi)
61. ↑  Fillari, Alessandro: Resident Evil 2 Review - Raccoon City Revisited *GameSpot*.  28.1.2019. Viitattu 10.4.2019. (englanniksi)
62. 1 2  Saarenoja, Panu: Resident Evil 2  23.2.2019. Pelaajalehti.  Arkistoitu 10.4.2019. Viitattu 10.4.2019. (suomeksi)
63. 1 2  Saarenoja, Panu: Resident Evil 2 julkaistiin kolmen miljoonan kappaleen voimin – näin peliä on pelattu ensimmäisinä päivinä  29.1.2019. Pelaajalehti. Viitattu 10.4.2019. (suomeksi)
64. 1 2 3 4  Kim, Matt: Resident Evil 2 Review  22.1.2019. USgamer. Viitattu 10.4.2019. (englanniksi)
65. ↑  Fräntilä, Jarkko: Resident Evil 2 Remake myy valtavia määriä – kauhuklassikon uusioversio on hitti jo nyt  27.2.2019. Tilt. Viitattu 10.4.2019. (suomeksi)
66. ↑  Jones, Ali: Resident Evil 2 has already sold three million copies *PC Games news*.  30.1.2019. Viitattu 15.4.2019. (englanniksi)
67. ↑  Romano, Sal: Capcom sales update: Monster Hunter World: Iceborne at 7.2 million, Phoenix Wright: Ace Attorney Trilogy at one million, more *Gematsu*.  4.2.2021. Viitattu 25.4.2021.
68. ↑  Stephany Nunneley: Resident Evil 2 Remake has sold over 10 million copies *vg247.com*.  15.7.2022. Viitattu 20.7.2022. (englanniksi)
69. ↑  Watts, Steve: Resident Evil 2 Wins Top Honor In E3 Game Critics Awards *GameSpot*.  5.7.2018. Viitattu 25.4.2021.
70. ↑  Craddock, Ryan: Super Smash Bros. Ultimate Dominates The Japan Game Awards 2019 *Nintendo Life*.  13.9.2019. Viitattu 25.4.2021.
71. ↑  Hollywood Music In Media Awards Announces Nominees *SHOOTonline*.  4.1.2019. Viitattu 25.4.2021.
72. ↑  Winslow, Jeremy: The Game Awards 2019: All Nominees *GameSpot*.  13.12.2019. Viitattu 25.4.2021.
73. ↑  Sheeha, Gavin: The New York Game Awards Announces 2020 Nominees *Bleeding Cool*.  2.1.2020. Viitattu 25.4.2021.
74. ↑  Meitzler, Ryan: The New York Video Game Awards 2020 Winners Revealed; The Outer Worlds Takes Game of the Year *DualShockers*.  22.1.2020. Viitattu 25.4.2021.
75. ↑  Chalk, Andy: Control and Death Stranding get 8 nominations each for the 2020 DICE Awards *PC Gamer*.  13.1.2020. Viitattu 25.4.2021.
76. ↑  2019 Nominees *National Academy of Video Game Trade Reviewers*.  13.1.2020. Viitattu 25.4.2021.
77. ↑  2019 Winners *National Academy of Video Game Trade Reviewers*.  24.2.2020. Viitattu 25.4.2021.
78. ↑  2020 SXSW Gaming Awards Nominees Revealed *NoobFeed*.  17.2.2020. Viitattu 25.4.2021.
79. ↑  Here Are the Winners of the Famitsu Dengeki Game Awards 2019 *Siliconera*.  18.4.2020. Viitattu 25.4.2021.
80. ↑  Kelly, Wilson: Game Audio Network Guild Announces 18th Annual G.A.N.G. Award Nominees *The Hype Magazine*.  13.2.2020. Viitattu 25.4.2021.

Aiheesta muualla
----------------

* *Resident Evil 2* MobyGamesissa (englanniksi)
* *Resident Evil 2* Internet Movie Databasessa. (englanniksi)
* *Biohazard RE:2 Original Soundtrack* VGMdb-sivustolla (englanniksi)
* Pelin virallinen sivusto (englanniksi)

*Resident Evil* -pelisarja

|  |  |
| --- | --- |
| Pääsarja | 
* Resident Evil Zero
* Resident Evil
* Resident Evil 2
* Resident Evil 3
* Resident Evil Code: Veronica
* Resident Evil 4
* Resident Evil 5
* Resident Evil 6
* Resident Evil 7
* Resident Evil Village

 |
| Gun Survivor | 
* Resident Evil: Survivor
* Resident Evil Survivor 2 – Code: Veronica
* Resident Evil: Dead Aim

 |
| Outbreak | 
* Resident Evil Outbreak
* Resident Evil Outbreak: File 2

 |
| Chronicles | 
* Resident Evil: The Umbrella Chronicles
* Resident Evil: The Darkside Chronicles

 |
| Revelations | 
* Resident Evil: Revelations
* Resident Evil: Revelations 2

 |
| Uudet versiot | 
* Resident Evil (2002)
* Resident Evil 2 (2019)
* Resident Evil 3 (2020)
* Resident Evil 4 (2023)

 |
| Muut | 
* Resident Evil Gaiden
* Resident Evil: The Mercenaries 3D
* Resident Evil: Operation Raccoon City
* Umbrella Corps

 |
| Hahmot | 
* Chris Redfield
* Jill Valentine
* Albert Wesker
* Leon S. Kennedy
* Claire Redfield
* Ada Wong
* Ethan Winters
* Lady Dimitrescu

 |